Predsjednica HNS-a Vesna Pusić kazala je da je razlog izbacivanja Radimira Čačića iz stranke što je u posljednjih deset mjeseci, otkad je u zatvoru, intenzivirao komunikaciju s javnošću i pokrenuo sastanke u skladu sa svojom vizijom stranke koju je predstavljao pred kolegama.

Na jutrašnjoj konferenciji za novinare HNS je predstavio niz članaka u kojima je vidljivo da je Čačić najavljivao svoj povratak u politiku nakon odsluženja zatvorske kazne.

Nije osobni sukob

– To je išlo prema destabiliziranju stranke, osobito na sjeverozapadu Hrvatske gdje su ljudi pod velikim pritiskom. Nismo reagirali deset mjeseci smatrajući da će aktivnosti prestati u skladu s onim što je govorio prije odlaska na odsluženje kazne, a to je da se u slučaju pravomoćne presude neće baviti politikom. No, praktično su se počele događati stvari koje je govorio pred kolegama, suradnja s ostalima i neovlašteno sazivanje sastanaka. Kolega Čačić doveo se u ovu situaciju svojim postupcima – kazala je Pusić ističući da su na jučer na predsjedništvu birali između prošlosti i budućnosti stranke, a ne između Vesne Pusić i Radimira Čačića.

Naglasila je da to s osobnim sukobom nema veze nego da je to stvar ima li nova generacija s timom od 40 ljudi šanse. Na pitanje hoće li petero zastupnika u Saboru koji dolaze iz Međimurske županije destabilizirati većinu, Pusić je kazala da je predsjednik Međimurskog HNS-a podržao odluku stranke.

Predrag Štromar, predsjednik Varaždinskog HNS-a, danas ima predsjedništvo stranke te će poslije sazvati konferenciju za medije.

Jednoglasno izbačen

Podsjetimo, Predsjedništvo HNS-a jučer je jednoglasno, nakon dva i pol sata razgovora, odlučilo iz stranke isključiti Radimira Čačića, bivšeg im šefa. Predsjednica stranke Vesna Pusić naglasila je da je Predsjedništvo održalo sjednicu u punom sastavu te da je njihova odluka konačna. Time je željela naglasiti da Čačić nema pravo žalbe jer je odluka Predsjedništva u skladu sa Statutom i Pravilnikom o članstvu HNS-a. Jednoglasna odluka znači da su za Čačićevo izbacivanje iz HNS-a glasovali Milorad Batinić, potpredsjednik Sabora koji je ranije Čačiću bio prepustio mjesto predsjednika Sjeverozapadnog saveza kako bi ga, po toj funkciji, delegirao u Predsjedništvu i Predrag Štromar, predsjednik varaždinskog HNS-a.

Na prijedlog Vesne Pusić

Odluka o izbacivanju donesena je upravo na prijedlog Vesne Pusić. U HNS-u tu odluku obrazlažu Čačićevim javnim istupima, manipulacijom članstvom, pritiscima na HNS-ove čelnike i načelnike. Konkretno, aludira se na sastanak Čačića sa zagrebačkim gradonačelnikom Milanom Bandićem, s kojim navodno kuje dogovor o regionalnoj suradnji za iduće izbore za Europski parlament te pozivanje na večeru lokalnih čelnika sjeverozapadne Hrvatske.

– Kada je dobio zatvorsku kaznu, rekao je da će zamrznuti stranački status, a što se dogodilo; on u zatvoru, a producira hrpu članaka u kojima najavljuje da se vraća u politiku, s kim sklapa koalicije, koga će iz stranke izbaciti – rekao nam je visokopozicionirani izvor iz HNS-a. Čačić je, nastavio je, i manipulirao HNS-ovim članstvom.

– Sazivao je ručkove, na njih pozivao HNS-ove lokalne čelnike. Zna se koja je to poruka; ja sam i dalje gazda, a Vesna je tu samo privremeno. Njegova kombinacija bila je; savezništvo HNS-a, IDS-a, HDSSB-a, Bandića i HSU-a, a on na čelu tog bloka. To je bila kap koja je prelila čašu i kumovala njegovu izbacivanju – tumači naš izvor. Naš sugovornik tvrdi da Čačić na odluku Predsjedništva o izbacivanju nema pravo žalbe. Odluka o njegovoj stranačkoj sudbini donesena je dok je Čačić na odsluženju zatvorske kazne zbog izazivanja prometne nesreće u Mađarskoj. No, njemu bliski suradnici poručuju da je „HNS gori od HDZ-a“.

Paralela s Jadrankom Kosor

Povlače paralelu s izbacivanjem bivše predsjednice HDZ-a Jadranke Kosor iz stranke. Podsjećaju da su Jadranku Kosor barem saslušali prije izbacivanja, a da Čačić nije imao tu šansu već ga se cipelari dok je na tlu, a istodobno se stranka kiti epitetom demokratske. Na pitanje zašto su njegovi bliski suradnici, poput Batinića i Štromara, bez obzira na odluku međimurskog HNS-a koji je u utorak dao podršku Čačiću, „okrenuli ploču“, od ljudi bliskih Čačiću čuje se da su mnogi ucjenjivani gubitkom posla. Pretpostavlja se da će Čačić nastojati HNS-ovce sjeverozapada Hrvatske objediniti u regionalnu stranku, no pitanje je koliko će ih privući s obzirom da je trenutačno gubitnik, a da je stranka kojoj pripadaju vladajuća i nosi im povlastice. Više o izbacivanju Čačića HNS će objaviti na današnjoj novinskoj konferenciji.

>> Međimurski HNS: Čačić nije naštetio stranci!

HNS Varaždinske županije ogradio se od dogradonačelnice Županijska organizacija HNS-a Varaždinske županije reagirala je na izjavu dogradonačelnice Varaždina i saborske zastupnice Natalije Martinčević, kojom je komentirala podršku međimurskog HNS-a Radimiru Čačiću. – Ograđujemo se od današnjih izjava članice HNS-a Natalije Martinčević, u kojima navodi da je „stav međimurske organizacije potpuno očekivan, naime, to je i stav članova HNS-a“. Napominjemo da Natalija Martinčević ne govori u ime ŽO HNS-a Varaždinske županije niti je ovlaštena davati izjave uime svih članova HNS-a – poručio je u srijedu podvečer dopisom medijima Leonardo Lorbek, glasnogovornik HNS-a Varaždinske županije. Dodao je da HNS Varaždina i Varaždinske županije potpuno stoje iza legitimno izabranog vodstva stranke i poštuju i podržavaju odluke koje donosi Predsjedništvo HNS-a. (Izak Vrtarić/VLM)